b'\n_START_ARTICLE_\nEnciklopedija Britannica\n_START_PARAGRAPH_\nEnciklopedija Britannica (angle\xc5\xa1ko Encyclop\xc3\xa6dia Britannica) je najstarej\xc5\xa1a splo\xc5\xa1na enciklopedija v angle\xc5\xa1kem jeziku, katere prva izdaja je iz\xc5\xa1la med letoma 1768 in 1771. Po mnenju mnogih je ena najbolj\xc5\xa1ih enciklopedij._NEWLINE_Izdaja 2004 vsebuje okrog 120.000 \xc4\x8dlankov, s 44 milijoni besed in obse\xc5\xbenim kazalom. Dosegljiva je v papirni obliki (32 zvezkov, 65.000 \xc4\x8dlankov, cena 1400 dolarjev), spletna razli\xc4\x8dica (120.000 \xc4\x8dlankov, kratki povzetki so brezpla\xc4\x8dni, letna naro\xc4\x8dnina je 70 dolarjev) ter CD-ROM (ve\xc4\x8d kot 80.000 \xc4\x8dlankov) ali DVD-ROM izdaja (ve\xc4\x8d kot 100.000 \xc4\x8dlankov, cena 50 dolarjev)._NEWLINE_Pri trenutni razli\xc4\x8dici Britannice je sodelovalo ve\xc4\x8d kot 4000 avtorjev \xc4\x8dlankov, med drugimi tudi Milton Friedman, Carl Sagan in Michael DeBakey._NEWLINE_Od 15. izdaje leta 1974 \xc4\x8dlanki niso bili ve\xc4\x8d v klasi\xc4\x8dni obliki, ampak je vsebina razdeljena na tri dele: en zvezek Prop\xc3\xa6dia vsebuje strukturo ostalih delov, Microp\xc3\xa6dia v 10 zvezkih vsebuje kratke \xc4\x8dlanke, Macrop\xc3\xa6dia v 19 zvezkih pa dalj\xc5\xa1e \xc4\x8dlanke. Kazalo v dveh zvezkih je bilo prvi\xc4\x8d dodano leta 1985. 35 odstotkov vsebine enciklopedije je bilo napisano povsem na novo v zadnjih dveh letih._NEWLINE_V 80. letih 20. stoletja je Microsoft posku\xc5\xa1al pridobiti Britannico k sodelovanju pri digitalni izdaji na CD-ROM. Britannica, ki je imela velik tr\xc5\xbeni dele\xc5\xbe in ki ni verjela v elektronske izdaje, je zavrnila Microsoft, ta pa je razvil svoj izdelek: Encarto. Encarto so dodali ob nakupu ra\xc4\x8dunalnikov in tr\xc5\xbeni dele\xc5\xbe Britannice je strmo upadel. Ponudili so CD izdajo, ki pa ni prina\xc5\xa1ala takih dobi\xc4\x8dkov. Leta 1994 so ponudili spletno razli\xc4\x8dico, vendar so kljub temu za\xc5\xa1li v poslovne te\xc5\xbeave._NEWLINE_Z leti je prodaja tiskane izdaje toliko upadla, da je predstavljala le \xc5\xa1e droben dele\xc5\xbe prihodkov podjetja. Leta 2012 je bila tako naposled sprejeta odlo\xc4\x8ditev, da bodo po 244 letih prenehali izdajati enciklopedijo v tiskani obliki in se posvetili samo \xc5\xa1e spletni razli\xc4\x8dici ter drugim izobra\xc5\xbeevalnim pripomo\xc4\x8dkom.'